b'\n_START_ARTICLE_\nAustralinis baublys\n_START_SECTION_\nI\xc5\xa1vaizda\n_START_PARAGRAPH_\nStambus gandrinis pauk\xc5\xa1tis. K\xc5\xabno ilgis 66\xc2\xa0\xe2\x80\x93 76\xc2\xa0cm, atstumas tarp sparnugali\xc5\xb3 105\xe2\x80\x93118\xc2\xa0cm. Patinas sveria 875\xc2\xa0\xe2\x80\x93 2 085 g, o patel\xc4\x97\xc2\xa0\xe2\x80\x93 571\xc2\xa0\xe2\x80\x93 1 135 g._NEWLINE_Galva tamsiai ruda, tik skruostai \xc5\xa1viesesni. \xe2\x80\x9eAntakis\xe2\x80\x9c \xc5\xa1viesiai rudas. Odos plotas nuo snapo iki akies \xc5\xbealiai pilkas arba \xc5\xbeydrai pilkas. Nugara tamsiai ruda. I\xc5\xa1orin\xc4\x97 sparn\xc5\xb3 pus\xc4\x97 ruda, i\xc5\xa1marginta smulkiomis \xc5\xa1viesiai rudomis ir tamsiai gelsvomis d\xc4\x97mel\xc4\x97mis. Plasnojamosios plunksnos rudos. Vidin\xc4\x97 sparn\xc5\xb3 pus\xc4\x97 yra balta, i\xc5\xa1marginta rudais \xc5\xa1lakeliais. Trumpa uodega rudos spalvos. Smakras ir vir\xc5\xa1utin\xc4\x97 gerkl\xc4\x97s dalis balta. Kaklas storas, ilgas, tamsiai rudas. Per kaklo priek\xc4\xaf eina rudas dry\xc5\xbeis. Pilvas baltas._NEWLINE_Rainel\xc4\x97 geltona. Snapas tiesus, rusvai geltonas. Kojos ir letenos \xc5\xbealiai geltonos.\n_START_SECTION_\nPaplitimas\n_START_PARAGRAPH_\nPaplit\xc4\x99s Australijoje, Naujojoje Zelandijoje, Tasmanijoje ir Naujojoje Kaledonijoje. Populiacijoje 1000\xe2\x80\x932499 suaugusi\xc5\xb3 individ\xc5\xb3.\n_START_SECTION_\nBiologija\n_START_PARAGRAPH_\nAptinkamas tankia augalija apaugusiuose raistuose ar iki 30\xc2\xa0cm gylio nendr\xc4\x97mis, \xc5\xa1vendrais ar viksvomis ap\xc5\xbe\xc4\x97lusiuose vandens telkiniuose. \xc4\xaeprastai s\xc4\x97slus pauk\xc5\xa1tis. Laikosi pavieniai. Pajut\xc4\x99s pavoj\xc5\xb3 vertikaliai i\xc5\xa1sitempia, pakelia snap\xc4\x85 \xc4\xaf vir\xc5\xa1\xc5\xb3 ir stovi nejud\xc4\x97damas B\xc5\xabdamas rusvos spalvos nendrynuose jis beveik nepastebimas._NEWLINE_Da\xc5\xbeniausiai maisto ie\xc5\xa1ko vienas, nakt\xc4\xaf. \xc5\xbdiem\xc4\x85 med\xc5\xbeioja ir dienos metu. Grobio tyko stov\xc4\x97damas ir nejud\xc4\x97damas arba l\xc4\x97tai braidydamas. Nor\xc4\x97damas i\xc5\xa1baidyti vandens gyv\xc5\xabnus sparnais judina vanden\xc4\xaf arba \xc4\xaf vanden\xc4\xaf m\xc4\x97to \xc5\xbeoles. Minta \xc5\xbeuvimi (unguriais, up\xc4\x97takiais), tikrosiomis medvarl\xc4\x97mis, v\xc4\x97\xc5\xbeiagyviais, vabzd\xc5\xbeiais (straubliukais, svirpliais, \xc5\xbeiogais), vorais, moliuskais, drie\xc5\xbeais, \xc5\xbeiurk\xc4\x97mis, pel\xc4\x97mis ir smulkiais pauk\xc5\xa1\xc4\x8diais._NEWLINE_Poligamai. Da\xc5\xbeniausiai lizdus krauna pavienai, kartais kelios patel\xc4\x97s krauna lizdus vieno patino teritorijoje. Lizdas 30\xc2\xa0\xe2\x80\x93 40\xc2\xa0cm skersmens ir 20\xc2\xa0\xe2\x80\x93 22\xc2\xa0cm auk\xc5\xa1\xc4\x8dio. Lizd\xc4\x85 krauna i\xc5\xa1 nendri\xc5\xb3, vandens augal\xc5\xb3. Apie savo teritorij\xc4\x85 patinas prane\xc5\xa1a balsu \xe2\x80\x9e pump pump\xe2\x80\x9c. Balsas girdimas nuo sutemos iki au\xc5\xa1ros, net u\xc5\xbe kilometro. D\xc4\x97tiyje 3\xc2\xa0\xe2\x80\x93 6 rusvi ar kreminiai kiau\xc5\xa1iniai. Inkubacija trunka 25 dienas, peri tik patel\xc4\x97. 7 savai\xc4\x8di\xc5\xb3 jaunikliai jau yra apsiplunksnav\xc4\x99._NEWLINE_Kartos trukm\xc4\x97 5,5 metai.\n_START_SECTION_\nApsauga\n_START_PARAGRAPH_\nPasaulin\xc4\x97s gamtos apsaugos organizacijos duomenimis Australinis baublys yra nykstanti r\xc5\xab\xc5\xa1is. Pauk\xc5\xa1\xc4\x8diai netenka buveini\xc5\xb3 d\xc4\x97l dirv\xc5\xb3 sausinimo ir drusko\xc5\xbeemi\xc5\xb3 drusk\xc5\xb3 i\xc5\xa1plovimo. Kiau\xc5\xa1inius ir jauniklius naikina rudosios lap\xc4\x97s ir kat\xc4\x97s. Australijoje pauk\xc5\xa1tis saugomas remiantis \xe2\x80\x9eAplinkos ir bio\xc4\xafvairov\xc4\x97s apsaugos \xe2\x80\x9c aktu.'